BGRIM แกร่งกว่าตลาด! ดีดบวก 2% จับตากำไร Q4 โตต่อ หลังจ่อบุ๊คโรงไฟฟ้าอมตะฯเพิ่ม 133MW
BGRIM แกร่งกว่าตลาด! ดีดบวก 2% จับตากำไร Q4 โตต่อ หลังจ่อบุ๊คโรงไฟฟ้าอมตะฯเพิ่ม 133MW โดยล่าสุด ณ เวลา 10.42 น. อยู่ที่ระดับ 25.25 บาท บวก 0.45 บาท หรือ 1.81% สูงสุดที่ระดับ 25.25 บาท ต่ำสุดที่ระดับ 24.80 บาท มูลค่าการซื้อขาย 29.67 ล้านบาท
21 พ.ย. 2561

ผู้สื่อข่าวรายงานว่า ราคาหุ้น บริษัท บี.กริม เพาเวอร์ จำกัด (มหาชน) หรือ BGRIM ณ เวลา 10.42 น. อยู่ที่ระดับ 25.25 บาท บวก 0.45 บาท หรือ 1.81% สูงสุดที่ระดับ 25.25 บาท ต่ำสุดที่ระดับ 24.80 บาท มูลค่าการซื้อขาย 29.67 ล้านบาท ขณะที่ ดัชนีตลาดหุ้นไทย ณ เวลา 10.56 น. อยู่ที่ระดับ 1,605.27 จุด ลบ 6.76 จุด หรือ 0.42% มูลค่าการซื้อขาย 1.47 หมื่นล้านบาท

ทั้งนี้ ราคาหุ้น BGRIM ปรับตัวขึ้นมาในแดนบวกอีกครั้ง หลังถูกแรงเทขายติดต่อกันยาว 9 วันติด นับตั้งแต่ราคาหุ้นปิดที่ระดับ 27.50 บาท เมื่อวันที่ 8 พ.ย. 61 หรือคิดเป็นการปรับตัวลดลงกว่า 8%
อนึ่งวานนี้ “ข่าวหุ้นธุรกิจออนไลน์” ได้ทำการสำรวจข้อมูลพบว่านักวิเคราะห์จาก 11 บริษัทหลักทรัพย์มีมุมมองเชิงบวกต่อการเติบโตของ BGRIM โดยมีนักวิเคราะห์ 9 สำนัก แนะนำ “ซื้อ” 1 สำนักแนะนำ “ถือ” และ 1 สำนักแนะนำ “ขาย” โดยมีราคาเป้าหมายสูงสุดที่ระดับ 39บาท คิดเป็นราคาอัพไซด์ 57.25% ต่ำสุดที่ระดับ 23.90 บาท คิดเป็นราคาดาวน์ไซด์ 3.6% ราคากลาง (มัธยฐาน) ที่ระดับ 34.90 บาท หรือคิดเป็นราคาอัพไซด์ 40.72% ขณะที่ราคาเฉลี่ยที่ระดับ 32.30 บาท คิดเป็นราคาอัพไซด์ 30%
โดยบล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น BGRIM ให้ราคาเป้าหมายสูงสุดที่ระดับ 39 บาท/หุ้น หลังประกาศกำไรสุทธิไตรมาส 3/61 ที่ 795 ล้านบาท (270% จากไตรมาสก่อน, เพิ่มขึ้น 40% เทียบจากปีก่อน) ดีกว่าคาดราว 10% อย่างไรก็ตามหากตัดรายการพิเศษออก กำไรปกติอยู่ที่ 423 ล้านบาท ใกล้เคียงกับที่คาดไว้
ทั้งนี้กำไรปกติลดลง 23% จากไตรมาสก่อนมาจากค่าก๊าซที่ปรับตัวเพิ่มขึ้นบีบให้ GPM ลดลง 310bps ขณะที่เมื่อเทียบกับช่วงเดียวกันของปีก่อนเพิ่มขึ้น 14% จากช่วงเดียวกันเมื่อปีก่อนจากกำลังการผลิตใหม่ที่เพิ่มขึ้นระหว่างปีราว 162MW (เพิ่มขึ้น 17% จากช่วงเดียวกันเมื่อปีก่อน) ด้านไตรมาส 4/61 คาดกำไรปกติลดลงจากไตรมาสก่อน หลังเข้าสู่ช่วง Low season และยังคงประมาณการกำไรปกติปี 2561 ที่ 1.9 พันล้านบาท (เพิ่มขึ้น 35% จากปีก่อน)
ทั้งนี้ BGRIM ยังคงเป็นหุ้น Top pick ในกลุ่มโรงไฟฟ้า SPP ด้วยการเติบโตที่มั่นคงกว่า 40% ต่อปี CAGR (อัตราการเติบโตเฉลี่ยต่อปี) 2560-2565 หนุนโดยโรงไฟฟ้าที่มี PPA รองรับกำลังการผลิตตามสัดส่วนรวมอีกกว่า 1.1 GW (+96% จากกำลังการผลิตในปัจจุบัน) ที่จะทยอย COD ในอนาคต มองราคาระดับปัจจุบันหุ้น Under value ค่อนข้างมากและเป็นจังหวะให้เข้าซื้อสะสม
ขณะเดียวกัน นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยกับ “ข่าวหุ้นธุรกิจออนไลน์” ว่า แนวโน้มผลประกอบการไตรมาส 4 ปี 2561 คาดว่าจะมีการเติบโตอย่างต่อเนื่อง หลังจากโครงการโรงไฟฟ้าของบริษัทหลายโครงการมีการจ่ายไฟฟ้าเชิงพาณิชย์ (COD) ได้ตามแผน
โดยล่าสุดเมื่อวันที่ 1 ตุลาคม โครงการโรงไฟฟ้าพลังงานความร้อนร่วม อมตะ บี.กริม เพาเวอร์ (ระยอง) 5 (“ABPR 5”) กำลังการผลิตติดตั้ง 133 เมกะวัตต์ (MW) ซึ่งเป็นโรงไฟฟ้าที่ BGRIM ถือหุ้นร่วมกับ, บริษัท อมตะ คอร์ปอเรชั่น จำกัด (มหาชน) หรือ AMATA , และ บริษัท ซูมิโตโม คอร์ปอเรชั่นได้เริ่มจำหน่ายไฟฟ้าเชิงพาณิชย์ (COD) ให้กับการไฟฟ้าฝ่ายผลิตแห่งประเทศไทย (กฟผ.) เป็นที่เรียบร้อยแล้ว
ตามการรายงานข่าวก่อนหน้านี้ : BGRIM โตต่อ Q4 บุ๊คอมตะฯเพิ่ม 133MW “ปรียนาถ” เฟิร์มซีโอดีโซลาร์เวียดฯ 677MW มิ.ย.62!